至左綿書懷呈榮州綿州二兄
作者：魏了翁
朝代：宋

paragraphs: 歲行析木予去國，鶉尾之年纔返室。
東西南北著此身，水陸二千三百日。
或云子非善謀身，幸生斯世同斯人。
胡爲嘐嘐苦自好，輕辭富貴重絕貧。
五谿之濱有何好，兀坐六年不知老。
夔門待汝有何惡，要把山林易旌纛。
予聞其言心自語，吾非斯人而誰與。
獨嗟行止各有時，龍蟄鴻歸亦其所。
洋州拔將鳩餘民，仰空待救人不聞。
黎州邊丁戍內郡，空養赤子防西門。
綿州近阸劍龍路，列雉驚奔渠不顧。
敘州平蠻亦良苦，卒以憂勞棄予去。
見危授命理之常，苟得死所庸何傷。
所憂人己兩無益，燕蝠晨暝徒皇皇。
鶴山之顛一畝宮，我名吾亭日願豐。
只祈天心速悔禍，雨禾雨麥蘇民窮。
有糧餉士可衛民，有民給耕可供軍。
民相資護關塞，又須監牧長得人。
規摹便立久安勢，不作目前苟偷計。
弟兄歸與里父師，長對春風賦常棣。